**РЕШЕНИЕ № ПВ –9 -ПР/2014 год.**

**за преценяване на необходимостта от извършване на оценка на въздействието върху околната среда**

**На основание**: чл. 93, ал. 1 и ал. 5 от Закона за опазване на околната среда(ЗООС); чл.7 ал.1 и чл. 8, ал. 1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31 ал. 4 и ал. 6 от Закона за биологичното разнообразие (ЗБР); чл. 40 ал. 3 и ал. 4, във връзка с чл. 2, ал. 1,т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони*(Наредба за ОС), представена писмена документация от Възложителя по Приложение № 2 към чл. 6 от Наредбата за ОВОС и по чл.10, ал. 1 и ал.2 от Наредбата за ОС, становища от РЗИ Пловдив и БД УВ ИБР Пловдив

 **Р Е Ш И Х**

**да не се извършва** оценка на въздействието върху околната среда за

**инвестиционно предложение:“ Изграждане на оранжерия, кравеферма и инсталация за производство на биогаз с ел. мощност 1.5 Мвт“**, което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

**Местоположение:** ПИ с № 000556, землище на село Черноземен, община „Калояново“

**Възложител: „ТЕРАУАЙН ЧЕРНОЗЕМЕН“ ЕООД,**

**Характеристика на инвестиционното предложение**:

В имота с площ от 122,7 дка ще бъде обособен комплекс, състоящ се от оранжерия, кравеферма за 500 бр. едър рогат добитък и когенерационен блок. Ще се монтира необходимото оборудване за получаване на биогаз чрез анаеробна мезофилна ферментация на биологични отпадъци от тор и растителна биомаса /царевичен силаж/. Предвижда се произведения биогаз от тор и растителна биомаса да захранва когенератор, произвеждащ 1,5 МВт електрическа и 1,5 МВт топлинна енергия. За обекта ще се използват налична и новоизградена инфраструктура след изпълнение на необходимите връзки:

Пътна – не се предвижда промяна на съществуващата и изграждане на нова пътна инфраструктура. Ще се използува наличен полски път от западната страна.

Водоснабдяване – от водоснабдителната мрежа на селото, а за технологични нужди ще се осигурява от сондажен кладенец, след провеждане на процедура по Закона за водите. Отпадни води от битово-фекален характер – в септична водоплътна яма, с периодично извозване към ПСОВ.

Инвестиционното предложение /ИП/ е в обхвата на т. 1, буква “в“ от Приложение № 2 на Закона за опазване на околната среда (ДВ.бр.91 /2002 год.) и чл.2 ал.1, т. 1 от Наредбата за ОС.

Площадката на ИП **не попада** в границите на защитени зони по смисъла на Закона за биологичното разнообразие /ЗБР/ от мрежата „Натура 2000”. Най-близката защитена зона е BG 0000429 „Река Стряма“ за опазване на природните местообитания и дивата флора и фауна, приета с решение на Мс № 122/02.03.2007г. (ДВ бр. 21/2007 г.). Предвид местоположението и характера на инвестиционното предложение, извършената преценка за вероятната степен на отрицателно въздействие определя, че **няма вероятност** от значително отрицателно въздействие върху видовете, предмет на опазване в защитената зона.

 **мотиви:**

**I. Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

С обособяването на комплекса ще се постигне осигуряване на затворен производствен цикъл – растениевъдство, животновъдство и оползотворяване на отпадъците от тяхната дейност чрез енергопроизводство. За поливните процеси в оранжерията ще се използува хидромелиоративна система. Растителните отпадъци и царевичния силаж ще са складирани в силажни ями, разположени в имота. Фермата ще бъде предназначена за 500 бр. крави и телета, отглеждани с цел месопроизводство. Тора от животновъдната дейност ще се събира във водоплътен бетонов резервоар с обем за 3‐5 работни дни, като полученият биогаз ще се подава към когенератора - двигател с вътрешно горене с куплиран към него генератор за променлив ток. Комплексната доставка включва подходяща херметизация и газонепропускливост на използуваната система от резервоари, тръби и ферментатори.

* В хода на експлоатация на обекта не се предполага замърсяване и дискомфорт на околната среда.
* При строителството се очаква известно шумово натоварване на околната среда. То ще бъде минимално, локализирано в рамките на ограничен район.
* Не се налага промяна на съществуващата или изграждане на нова пътна инфраструктура.

 **II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

* Реализацията на инвестиционното предложение ще бъде извън границите на защитени зони, съгласно чл. 5 от Закона за биологичното разнообразие и не се очаква да настъпи значително въздействие върху компонентите на околната среда.
* Инвестиционното предложение ще се осъществи извън границите на защитени територии, съгласно Закона за защитените територии.
* Не се очаква засягане на качествата и регенеративната способност на природните ресурси в района.
* Съгласно становище изх. № КД-04-448/05.02.2014г. на БД УВ ИБР Пловдив инвестиционното предложение е допустимо от гледна точка на постигане целите на околната среда и мерките за постигане на добро състояние на водите.

**III. Способността за асимилация на екосистемата в естествената околна среда**:

* Реализацията на инвестиционното предложение няма вероятност да доведе до намаляване числеността и плътността на популациите на видовете, предмет на опазване в защитената зона и до намаляване на благоприятния им природозащитен статус.
* Няма вероятност инвестиционното предложение да причини пряко унищожаване, увреждане или фрагментиране на природни местообитания и местообитания на видове, предмет на опазване в най-близката защитена зона „Река Стряма” с код BG0000429, тъй като намерението ще се осъществи извън границите на зоната.
* Не се очаква генериране на емисии и отпадъци в количества, които да окажат значително отрицателно въздействие върху защитената зона.

**IV. Характеристика на потенциалните въздействия- териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалния обхват на въздействие в резултат на строителството и експлоатацията на инвестиционното предложение е ограничен и локален в рамките на гореописаните имоти.
* Не се очаква неблагоприятно въздействие върху компонентите и факторите на околната среда и върху човешкото здраве.
* Реализацията на предложението не предполага трансгранично въздействие.
* Въздействието в резултат на експлоатацията на бъдещия обект ще бъде дълготрайно, съгласно срока на експлоатацията му.
* С писмо изх. № 569/29.01.2014 г. РЗИ- Пловдивне е изразила опасение от възникване на здравен риск при реализация на инвестиционното намерение.

**V. Обществен интерес към предложението за строителство, дейности или технологии :**

 Възложителят е уведомил за своето инвестиционно предложение кметовете на Община Калояново и с. Черноземен, както и засегнатото население чрез обяви на информационно табло и във вестник. Извършено е уведомяването по реда на чл. 6, ал. 9 от Наредбата за ОВОС. Към момента на издаване на настоящото решение не са изразени устно или депозирани писмено жалби, възражения и становища срещу реализацията на инвестиционното предложение.

**При следните условия**:

• При проектирането да се спазят изискванията на чл.4, ал.3 от Наредба 1 за норми за допустими емисии на вредни вещества, изпускани в атмосферата от обекти и дейности с неподвижни източници на емисии (ДВ бр.64 от 2005г.).

• Преди въвеждане в експлоатация на обекта да се изпълнят изискванията на чл. 16 от Закона за чистотата на атмосферния въздух (ДВ бр. 45 от 1996г). Да се провежда предвидения в чл.18, т.1 от Закона за чистота на атмосферния въздух (ДВ.бр.45 /96 г и посл. изм. и доп.) емисионен контрол на отпадъчните газове, по реда определен в глава пета от Наредба № 6 (ДВ бр.31/1999 год.).

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**Решението може да бъде обжалвано чрез РИОСВ- Пловдив пред Министъра на околната среда и водите и/ или Административен съд– Пловдив в 14-дневен срок от съобщаването му на заинтересованите лица и организации по реда на Административно- процесуалния кодекс.**

**ТАМЕР БЕЙСИМОВ** 12.02.2014г.

 *Директор на РИОСВ - Пловдив*